Áhítat a 2019. január 5-ei Ima-és böjtnaphoz

**Imák, amelyek megváltoztatják a világot**

**Gondolatok az Ima-és böjtnapra**

**(2019. január 6.)**

A nevét csak 11-szer említi a Szentírás. Története másfél fejezetet ölel fel, s aztán visszasimul a mindennapi életbe. Egyetlen feljegyzett imája azonban megváltoztatott egy egész nemzetet. Nem igazán jósolta volna meg senki, hogy világot megváltoztató imaharcos lesz belőle – részben, mert nőként élt egy olyan korban, amikor a nők csendes háttérszereplők voltak csupán.

-Végezték mindennapi teendőiket, gondoskodtak családjuk szükségleteiről.

-Gyerekeket szültek, rendben tartották az otthonukat, főztek.

-Minden nap reggelén találkoztak a kútnál, hogy beszélgessenek, és megtöltsék a korsóikat

vízzel.

Ám ott a kútnál kiderült egy másik titok, amiért a legtöbben nem választották volna éppen ezt az asszonyt olyan imaharcosnak, aki a nemzet megváltozásáért imádkozik. Az emberek bűnösnek tartották őt. Számkivetettnek. Nem amiatt, amit tett, hanem amiatt, amit nem tett, mert nem volt képes rá.

1Sám 1:2 egyszerűen fejezi ki: „Annának nem voltak gyermekei.” Abban a világban, amikor az asszonyok értékét abban mérték, hogy hány fiút szültek a férjüknek, Anna terméketlen volt. Meddőségét az emberek Istentől való büntetésnek tekintették. Ahogy Anna elhaladt a piaci árusok asztalai mellett, húzta a vizet a kútból, ment a zsinagógába szombatonként, folyton látnia

kellett az emberek megvető tekintetét. Hallotta, amint összesúgnak a háta mögött. Észrevette, hogy elfordulnak tőle. Szíve fájt, mert egykori barátai nem néztek már a szemébe, nem is beszélgettek vele. A magány úgy vette körül, mint egy óriási takaró.

És mi van, ha mindez igaz? Mi van, ha Isten tényleg bünteti őt? Vajon mit követett el? Olyan keményen próbálkozott, hogy helyesen éljen! Imádkozott, de Isten hallgatott. Törte a fejét, vajon az ÚR is elfordult már tőle, és nem akar vele közösséget? Bűntudat és szégyen töltötte be a szívét.

De semmi sem volt olyan fájdalmas, mint az az első éjszaka, az, amikor a férje egy új, fiatal feleséget hozott sátrába, Penninát. Szörnyű bánat mardosta, keserű könnyeket hullatott, amikor először feküdt le egyedül, tudván azt, hogy a férje egy másik asszonnyal osztja meg egykori, közös ágyukat.

Amint Pennina teste kezdett nehezülni a régóta várt gyermek terhétől, Anna szégyene még mélyebb lett. Miért nem ő? Mivel érdemelte ki a meddőséget? Miért nem ad neki Isten egy gyermeket, akit a sajátjának nevezhet? De csöndben maradt. A barátai is távol tartották magukat tőle. Férje pedig családot alapított második feleségével.

Pennina családja növekedett, még több fia és lánya született. Ám Pennina szívében valami más is növekedett: saját fájdalma. Habár Isten megáldotta őt gyermekekkel, egyetlen dolgot nem kapott meg: férje szerelmét.

Sámuel első könyvének szerzője egyszerűen fogalmaz, amikor e két asszony harcáról ír: „Valahányszor Elkána áldozott, Peninnának, a feleségének és minden fiának és leányának áldozati részt adott. Annának pedig kétakkora részt adott, mivel Annát igen szerette. De az ÚR bezárta az ő méhét” (1Sám 1:4-5, ÚRK).

Anna gyermek után vágyott, Penninának születtek fiai és lányai. Pennina a férje szerelmére áhítozott, de a férfi Annát szerette. Vetélytársak lettek tehát, akik egy lakhelyen és egy férjen osztoztak.

„Vetélytársa ezért igen bosszantotta Annát, hogy fölingerelje, mivel az ÚR bezárta méhét” (6. vers). A Biblia elmondja, hogy Pennina szándékosan sértegette Annát: szíve legmélyebb sebét szurkálta, azt, hogy meddő volt. Sajnos a legrettegettebb pillanatok akkor jöttek el a két asszony számára, amikor a silói templomba tartottak, hogy áldozatot mutassanak be Istennek.

„Így történt ez esztendőről esztendőre. Valahányszor fölment az ÚR házába, ezzel bosszantotta. Ő pedig sírt, és semmit sem evett” (7. vers).

Az istentisztelet és ünneplés ideje lett az év legnyomorúságosabb időszaka, évről évre. Istentisztelet helyett Anna csak sírt és sírt. A történetben találunk egy infromációtöredéket, ami első látásra mintha egyáltalán nem illene bele a mozaikba.

„Ott pedig Éli két fia, Hofni és Fineás volt az ÚR papja” (3. vers, ÚRK).

Miért említi őket a történet kellős közepén, ami a szívük vágyáért küzdő asszonyokról szól? Ez az apró adalék bepillantást enged a nagyobb képbe is. Hofni és Fineás az Úr templomának papjai voltak. Feladatuk az volt, hogy az izraelitákat az Isten tiszteletére, ismeretére, valamint a vele való közösségre vezessék. Csak éppen volt egy kis problémájuk.

„Éli fiai azonban gonosz emberek voltak, nem ismerték az Urat” (1Sám 2:12). A papok nem ismerték Istent, és nem törődtek azzal, hogy neki szolgáljanak. Nem engedelmeskedtek az áldozatokra vonatkozó isteni parancsoknak, és az embereket is arra kényszerítették, hogy engedetlenek legyenek. Asszonyokkal folytattakviszonyt, akik a templomba jöttek. Apjuk, Éli, tudta ezt. Tiltakozott is, dorgálta a fiait:

„Ne tegyétek ezt, fiaim! Vétkessé teszitek az ÚR népét” (24. vers). De ők nem hallgattak apjukra, Éli pedig nem mert semmit sem tenni ellenük. Vétkük azonban kihatott a nemzetre és a gyülekezetre.

„Abban az időben igen ritkán volt az ÚRnak kijelentése, nem volt gyakran látomás”(1Sám 3:1, ÚRK).

Isten nem szólt népének egészéhez. Az emberek nem tanulmányozták az írásokat, nem növekedtek a hitben. Isten mécsese, ami a Szentlelket jelképezte, halványan pislogott a sátorban (3. vers), jelezvén azt, hogy a Szentlélek lassan megvonatik a néptől, amely nem figyelt többé rá.

Anna kesergett, a gyülekezet haldoklott. De Isten figyelt. Anna szíve olyan szomorú volt, hogy már nem tudott enni (1Sám 1:7). Végül úgy döntött, Isten színe elé viszi a bánatát. Hátrahagyva családját bement a templomba. Mivel fájdalma olyan nagy volt, csak zokogni tudott, ajka némán mozgott. Imáját csak magában mondta el, így öntötte ki szívét őszintén és teljesen az Úr előtt.

„Az asszony lelkében elkeseredve könyörgött az ÚRnak, és igen sírt” (10. vers). Megígérte Istennek, hogy ha meghallgatja imáját, és egy fiúgyermeket ad neki, őt teljesen neki ajándékozza, reményeivel és álmaival együtt. Éli éppen arra járt, és hallotta Anna imáját. Olyan régen történt, hogy bárkit is őszintén, szívből hallott volna imádkozni, hogy azt hitte, Anna részeg. Másoknak bizonyára ez volt a szokása. Megdográlta az asszonyt, de ő nem engedte magát eltéríteni a küldetésétől. „Nem, uram! Bánatos lelkű asszony vagyok én. Sem bort, sem részegítő italt nem ittam, csak szívemet öntöttem ki az ÚR előtt. Ne tartsd a te szolgálóleányodat rossz asszonynak, mert az én bánatomnak és szomorúságomnak teljességéből szóltam mind ez idáig” (15-16. vers, ÚRK). Megtört szívű és megvetett volt ugyan, de mindezt átadta az Úrnak őszintén, teljes szívből, és várta a válaszát.

„Éli így felelt neki: Eredj el békességgel, és Izráel Istene teljesítse kérésedet, amit tőle kértél”

(17. vers, ÚRK).

Anna hitt Éli szavainak. Felkelt, hazament, és bízott abban, hogy Isten majdcsak válaszol valahogyan.

„Elment az asszony a maga útjára; evett, és arca többé nem volt szomorú” (18. vers, ÚRK). Hitt. Nem volt már oka szomorkodni. Isten válaszolni fog. Nem tudjuk, mennyi idő telt el. A Biblia egyszerűen így mondja:

„Az történt egy idő múlva...”, hogy Anna várandós lett, és fiút szült. A fiúcska neve is nyilvánvalóvá tette, hogy ajándék az Istentől, aki meghallgatja az imákat: Sámuel, ami azt jelenti, „meghallgatott az Isten”.

A reménykedés és várakozás hosszú évei után Anna kapott egy fiút. Legtöbben ragaszkodnánk a hőn várt gyerekhez, és látótávolságon kívül sem engednénk. Anna azonban ígéretet tett az Istennek, és odaszentelte fiát arra, hogy egész életére az Urat szolgálja.

Tehát, miután elválasztotta, elvitte Silóba, és Éli gondjaira bízta. Odaadta őt, akire mindennél inkább vágyott, és hitte, hogy Isten az ő szolgálatára és dicsőségére fogja használni Sámuelt. És így is történt. Így kezdődött egy olyan barátság, ami megváltoztatta az izraelita nemzetet.

„Sámuel pedig fölnövekedett, és az ÚR vele volt, és semmit sem hagyott a földre hullani beszédéből. És megtudta egész Izráel Dántól Beérsebáig, hogy az ÚR prófétájául rendelte Sámuelt. És az ÚR újból kezdett megjelenni Silóban azután, hogy kijelentette magát Sámuelnek Silóban az ÚR beszéde által”(1Sám 3:19-21, ÚRK).

Isten ismét szólt az ő népéhez. Újra kinyilatkoztatta magát, újra vezette és irányította őket. Ez pedig egy elég valószínűtlen, világot megváltoztató imaharcosnak volt köszönhető. Mit tanít nekünk Anna története az imádságról, világunk megváltoztatásáról?

**1. Böjt és ima**

Vannak dolgok, amikért annyira mélyen aggódunk, hogy úgy érezzük, böjtölni és imádkozni kell értük. Anna esetében ez a fájdalom volt, amit amiatt érzett, hogy nem született gyermeke. A mi életünkben mi okoz akkora keserűséget, hogy böjtölnünk és imádkoznunk kell érte? A gyermekeink? Családunk és barátaink, akik nem ismerik Istent? Valamiféle bűn, vagy függőség, amit le kell győzni? Kihívások, amelyek elkeserítenek és akadályoznak abban, hogy olyan életet éljünk, amilyenre Isten elhív bennünket? Mint gyülekezeti családot mi késztet arra, hogy böjtöljünk és imádkozzunk? Családunk, a hiányzó tagok, a Krisztus, és a tőle származó béke és öröm nélkül élő szomszédok? Vajon azért böjtölünk és imádkozunk, hogy Isten gyermekei üdvösséget nyerjenek, és lelkileg növekedjenek? Az egyház kihívásai is arra késztetnek, hogy imádkozzunk azokért?

**2. Legyünk reálisak!**

Minden héten együtt imádkozunk úgy, mint gyülekezet. Imádkozunk az emberek szükségleteiért (egészség, munka, anyagiak). Imádkozunk az istentiszteletek áldásos voltáért, a prédikátorokért. Ezek a dolgok valóban fontosak, de ezek jelentik szívünk mély vágyakozását? Anna nem a tipikus imakéréseket sorolta fel, hanem bevallotta fájdalmát és keserűségét, reményeit és álmait. Anna imája világossá teszi azt, hogy szükségünk van arra, hogy a mélyére menjünk mindannak, ami a szívünkben van.

• Szükségünk van arra, hogy a gyülekezetünkben tapasztalható fájdalmak és megosztottság megoldásáért imádkozzunk?

• Szükségünk van arra, hogy a bűnbocsánatért, a gyógyulásért, a bátorságért imádkozzunk?

• Milyen céljai, látása, álmai vannak a gyülekezetünknek? Imádkozunk ezekért?

• Vannak olyan egyéni fájdalmaink, amelyekért a gyülekezet együtt imádkozhatna?

• Ki hiányzik szombat délelőttönként? Hogyan imádkozhatunk értük?

**3. Szánjunk oda mindent Istennek!**

Anna imádkozott azért, amire szíve mélyéből vágyott, de megígérte Istennek, hogy mindent visszaad neki, és bízik abban, hogy akarata szerint teljesítse tervét. Kérhetett volna Istentől gyermeket, s aztán kapaszkodhatott volna bele erősen, de imádságos szívvel eltökélte magában, hogy engedi Istent úgy használni álmát, ahogyan Ő a legjobbnak látja. Mi is felajánlhatjuk az emberekkel kapcsolatos reményeinket, gyülekezetünket, szolgálatunkat, és odaszánhatjuk azokat az Istennek, kérve Őt, hogy mindent tegyen az Ő akarata szerint.

**4. Várjuk el, hogy Isten válaszol**

Amikor Éli beszélt, Anna figyelt rá, mert hitte, hogy Isten válaszolni fog. Úgy imádkozunk-e, hogy várjuk Isten válaszát? Vagy csak reméljük, hogy Ő meghallgat és válaszol? Meg kell vallanunk kételyeinket, és kérni Istent, hogy mélyítse el bizalmunkat. Igényeljük az ígéreteit! Köszönjük meg előre, amit tenni fog, még ha az adott pillanatban nem is látjuk, hogy bármi történne.

**5. Hagyjuk abba a sírást!**

Talán nem sírunk olyan keservesen, mint Anna, de túl gyakran előfordul, hogy ima után is aggódva állunk fel, és továbbra is próbáljuk megfejteni az embereket, a szükségleteket és a körülményeket, amiket éppen az imént adtunk át Isten kezébe. De döntsük el: tovább aggódunk, vagy hinni kezdjük, hogy Isten munkálkodik? Anna elment, és „arca többé nem volt szomorú”.

Hitte, hogy Isten meghallgatta őt, és válaszolni fog, ezért elengedte aggodalmait, és nála hagyta azokat. Amikor úgy érezzük, vissza kell vennünk Istentől azt, amit már odaadtunk, és megint csak töprengeni és rágódni a dolgokon, akkor adjuk vissza neki, újra meg újra. Aztán köszönjük meg, hogy Ő már dolgozik a megoldásokon.

**6. Várjunk és dolgozzunk!**

Anna imái „idő múltával” nyertek választ. Bár türelmesen várt Isten válaszára, mégsem ült karba tett kézzel. Megtette a maga részét abban, hogy a válasz megérkezhessen. Hogyan lehetünk mi is a válasz része? Megmutathatjuk Isten szeretetét azok felé, akikért imádkozunk? Ha megkértük, hogy segítsen a bűn ellen küzdeni, megtesszük ebben a magunk részét? Eldöntjük, hogy az ő erejével elfutunk, nemet mondunk, vagy új szokásokat alakítunk ki? Megkérdezzük az Úrtól, hogy mit is tegyünk addig, amíg a válaszára várunk?

**7. Dicsőítsük Őt, és adjunk hálát neki!**

Amikor Anna felvitte Sámuelt az Úr házába, dicsőítette az Istent.

„Örömöt szerzett szívemnek az Úr, felemelte arcomat az Úr. Tudok már mit felelni ellenségeimnek, mert szabadításodnak örvendezhetek. Nincs olyan szent, mint az Úr, rajtad kívül senki sincsen, nincs olyan kőszikla, mint a mi Istenünk” (1Sám 2:1-2, ÚRK).

Adjunk dicsőséget és hálát Istennek mindazért, amit tett, és nem azért, mintha neki szüksége lenne a dicsőítésünkre, hanem azért, amit a dicsőítés a mi szívünkben és elménkben tesz. A hálaadás pedig emlékeztet bennünket arra, hogy kicsoda az Isten, hogyan gondoskodik rólunk, és hogyan ad bátorságot a következő csatához.

Mi is lehetünk világot megváltoztató imaharcosok. Persze, a szó szoros értelmében nem az egész világot fogjuk megváltoztatni, de a környezetünket igen, vagy talán csak egy ember kis világát, de azt az örökkévalóságra. Az az egy személy pedig változást hozhat egy másik életébe, és így tovább, és így tovább, ahogyan a víz továbbgyűrűzik. Az örökkévalóságnak ezen az oldalán talán nem látjuk világosan imáink hatását, de egy napon – egy nagyon közeli napon – Jézus hazavisz bennünket, és akkor az öröklét áll majd rendelkezésünkre, hogy megtudjuk, hogyan használta fel Isten az egyszerű emberek imáit – mint amilyen Anna is volt – arra, hogy megváltoztassa a világot.